b'\n_START_ARTICLE_\nValpperi\n_START_PARAGRAPH_\nValpperi on kyl\xc3\xa4 Nousiaisten kunnassa, Varsinais-Suomessa. Kyl\xc3\xa4 sijaitsee kunnan koillisosassa.\n_START_SECTION_\nHistoria\n_START_PARAGRAPH_\nEnsimm\xc3\xa4inen kirjallinen maininta Valpperin kyl\xc3\xa4st\xc3\xa4 on vuodelta 1505. Varhaisissa asiakirjoissa kyl\xc3\xa4n nimi esiintyy kolmessa muodossa: Walkaberga, Valckeberg ja Falkenberg eli Haukkavuori. Valpperi-nimityst\xc3\xa4 kyl\xc3\xa4st\xc3\xa4 on k\xc3\xa4ytetty 1600-luvulta l\xc3\xa4htien. Vuonna 1556 Kyl\xc3\xa4ss\xc3\xa4 on sijainnut viisi taloa: Jaakola, M\xc3\xb6yr\xc3\xa4, Puonti, Raasio ja Raula. Kolme n\xc3\xa4ist\xc3\xa4 tiloista halottiin 1700-luvulla, mik\xc3\xa4 nosti taloluvun kahdeksaan. Halkomisten seurauksena syntyiv\xc3\xa4t Etu- ja Taka-Jaakolan, Puontin ja Ylijoen sek\xc3\xa4 M\xc3\xb6yr\xc3\xa4n ja Iso-M\xc3\xb6yr\xc3\xa4n tilat. Kaikki kyl\xc3\xa4n tilat ostettiin perint\xc3\xb6tiloiksi 1760-luvulla. Kyl\xc3\xa4n pohjois- ja it\xc3\xa4puolella ovat sijainneet Nousiaisten pit\xc3\xa4j\xc3\xa4nmets\xc3\xa4t, jotka jaettiin 1830-luvulla. N\xc3\xa4ihin metsiin on tullut torppariasutuksia jo 1700-luvulla. Kyl\xc3\xa4n vanhaa rakennuskantaa tuhoutui runsaasti suuressa tulipalossa 1933, jolloin muun muassa Raulan ja Ylijoen rakennukset paloivat. Suuri osa kyl\xc3\xa4n varhaisesta rakennuskannasta on kuitenkin s\xc3\xa4ilynyt.\n_START_SECTION_\nKyl\xc3\xa4maisema ja luonto\n_START_PARAGRAPH_\nKyl\xc3\xa4n talot ovat sijoittuneet nauhamaisesti sen l\xc3\xa4pi virtaavan Hirvijoen varteen. Kyl\xc3\xa4ss\xc3\xa4 on ollut runsaasti erilaista toimintaa: Valpperissa sijaitsee tai on sijainnut muun muassa kolme kauppaa, mylly, saha, suksia valmistanut puuty\xc3\xb6liike, pankki ja koulu.'